  Виталий Пронин Сарапулын асфальт поттон заводэз усьтыку.Отчы вуылӥз Удмуртилэн Тӧроез Александр Соловьёв. Солэн верамезъя, азьланяз республикаысьтымы ваньмыз таӵе заводъёс выльдӥськозы.Берло дыре Россиын коньдонэз шыръяса кутыны тыршо, уноезлы азьвыл чаклам программаослы но проектъёслы уксё висъян кулэстэмын. Но таӵе вакытэ но шаерамы улонэ пыӵало бадӟым проектъёс. Одӥгез соос пӧлысь - Сарапулын асфальт лэсьтонъя выль завод пуктон. Та ужез улонэ пыӵатыны юрттӥзы Китайысь эшъёсмы - «D&G Machinery» компания.Предприятиез ӝутон кутскиз туэ март толэзе. Китайлэн но Удмурт Республикалэн та нырысетӥ проектэз. Выль завод быдэсак тупа туала куронъёслы, инкуазез уг кырсёмыты, час ӵоже 180 тоннаозь асфальт поттыны быгатэ. Заводлэн дуныз - 84 миллион манет. Куд-огез шуоз, вылды: ма, со китайёслэн лэсьтэмзы ӟеч меда? Угось Европаын та выллем заводъёслэн дунзы 25-30 процентлы бадӟымгес. Но «D&G Machinery» компания меӵак вера: ми тыршиськом европа технологиосъя, но бадӟым дун куасалтытэк. Тае пусъё эскерисьёс но. Нялтас вераса, Сарапулын выллем оборудованиез Китай вуза дуннеысь пӧртэм кунъёсы - Казахстанэ, Индие, Австралие, Саудовской Аравие, Огазеям Араб Эмиратъёсы, Эфиопие, Кение, Алжире, Конгое но Ливие. Нош Россиын китайёслэн 25 асфальт поттон заводъёссы куаш гинэ ужало ни Санкт-Петербургын, Калугаын, Иркутскын, Калининградын, Краснодарын.Китайёс данъяськемзэс уг вато: соослэн заводъёсазы кутӥсько итальян школалэн кабъёсыз (лекалоосыз), котькыӵе бадӟым заказэз вакчи дыр куспын быдэстыны луэ, жаг шедёнлэсь утись амалъёссы рос-прос чакламын, дась асфальт соку ик грузовике тыриське, вуж асфальтлэсь выль продукция поттон но шукыям битумен ужан амалъёссы вань. Заводлэн дуныз - 84 миллион манет.Сарапулысь заводын асфальт лэсьтонэз чакласа во-зёз компьютер. Со быдэсак ӟуч кылын ужалоз. Ваньзэ сое палэнысен Интернет пыр эскерыны луоз. Предприятиез усьтонэ вуылыкуз, Удмуртилэн Тӧроез Александр Соловьёв пусйиз:- Шаерамы улӥсьёс ялан бадӟымесьгес куронъёс пукто сюресъёслэн ӟечлыксыя. Соин ик асьмелы сюлмаськоно трос выль сюресъёс лэсьтон сярысь. Со сяна - ваньёссэ но чакласа возёно, дыраз утялтоно. Со понна кулэ туа-ла зол оборудование, Сарапулысь выль завод выллем. Солэн ужазинлыкез бадӟым, со дыре ик инкуазез но уг кырсёмыты. Азьланяз чак-ласьком таӵе ик завод пуктыны Глазов городэ.Со сяна, Александр Васильевич ивортэмъя, китайёсын вераськон мынэ респуб-ликаямы асфальт заводъёслы ёзъёс поттонэз но радъян пумысен.Уж азьланяз но тазьы ик рос-прос азинскиз ке, шаерамы сюресъёс, кӧня ке ар ортчыса, вольытэсь луозы.Елена Васильева Туспуктӥз Эдуард Карипов Теги: экономика  